ระเบียบกระทรวงยุติธรรม

ว่าด้วยการบังคับคดีล้มละลายและการชําระบัญชี (ฉบับที่ 6)

พ.ศ. 2544

-----------------------

          โดยที่เห็นเป็นการสมควรแก้ไขระเบียบกระทรวงยุติธรรม ว่าด้วยการบังคับคดี ล้มละลายและการชําระบัญชีเพื่อให้สอดคล้องกับพระราชบัญญัติล้มละลาย (ฉบับที่ 5)พ.ศ. 2542 และการแยกศาลออกจากกระทรวงยุติธรรมตามพระราชบัญญัติระเบียบบริหารราชการศาลยุติธรรม พ.ศ. 2543 กระทรวงยุติธรรม จึงวางระเบียบ ไว้ดังต่อไปนี้


ข้อ ๑ ระเบียบนี้เรียกว่า “ระเบียบกระทรวงยุติธรรม ว่าด้วยการบังคับคดี ล้มละลายและการชําระบัญชี (ฉบับที่ 6) พ.ศ. 2554”


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศเป็นต้นไป


ข้อ ๓ ให้ยกเลิกความในข้อ 1.4 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน 

          “1.4 ส่งไปโฆษณาทางวิทยุกระจายเสียง หรือโดยวิธีอื่น เมื่อ เห็นสมควร


ข้อ ๔ ให้ยกเลิกความในข้อ 3 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน 

          ข้อ 3 ให้เจ้าพนักงานพิทักษ์ทรัพย์แจ้งคําสั่งพิทักษ์ทรัพย์ชั่วคราว ให้เจ้าพนักงานบังคับคดีที่ศาลมีคําสั่งพิทักษ์ทรัพย์ และสํานักงานวางทรัพย์กลางทราบ ตามแบบ ล. 3 และแจ้งให้ส่วนราชการตามที่เห็นสมควรทราบด้วย

          อนึ่ง ถ้าหากผู้ต้องพิทักษ์ทรัพย์ชั่วคราวเป็นห้างหุ้นส่วน บริษัท นิติบุคคล ก็ให้แจ้งให้นายทะเบียนหุ้นส่วนบริษัท ทราบด้วยอีกแห่งหนึ่ง”


ข้อ ๕ ให้ยกเลิกความในข้อ 5 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน 

          “ข้อ 5 เมื่อโจทก์วางเงินประกันค่าธรรมเนียมและเงินค่าใช้จ่ายแล้ว และมีความประสงค์จะยึดทรัพย์ของลูกหนี้ ให้เจ้าพนักงานพิทักษ์ทรัพย์ยึดทรัพย์ของลูกหนี้ หรือขอให้เจ้าพนักงานบังคับคดีจัดการยึดทรัพย์ของลูกหนี้แทน โดย โจทก์เป็นผู้นํายึด”


ข้อ ๖ ให้ยกเลิกความในข้อ 9 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน 

          “ข้อ 9 เมื่อศาลมีคําสั่งถอนการพิทักษ์ทรัพย์ชั่วคราวแล้ว ให้ เจ้าพนักงานพิทักษ์ทรัพย์ถอนการยึดหรืออายัดทรัพย์ หรือแจ้งให้เจ้าพนักงานบังคับคดี ถอนการยึดหรืออายัดทรัพย์ตามแบบ ล. 6 แล้วแต่กรณี และแจ้งคําสั่งศาล ให้สํานักงานวางทรัพย์กลาง และส่วนราชการตามที่เห็นสมควรทราบตามแบบ ล. 7 ด้วย

          อนึ่ง ถ้าหากผู้ต้องพิทักษ์ทรัพย์ชั่วคราวเป็นห้างหุ้นส่วน บริษัท นิติบุคคล ก็ให้แจ้งให้นายทะเบียนหุ้นส่วนบริษัท ทราบด้วยอีกแห่งหนึ่ง”


ข้อ ๗ ให้ยกเลิกความในข้อ 35 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน

          “ข้อ 35 เมื่อศาลได้มีคําสั่งเห็นชอบด้วยการประนอมหนี้แล้ว ให้ เจ้าพนักงานพิทักษ์ทรัพย์ออกประกาศตามแบบ ล. 19 โฆษณาคําสั่งตามระเบียบ ข้อ 1 ภายในเจ็ดวันนับแต่วันที่ศาลมีคําสั่งเห็นชอบ และแจ้งให้สํานักงานวางทรัพย์กลาง และส่วนราชการตามที่เห็นสมควรทราบ ตามแบบ ค. 20 ด้วยโดยอนุโลม

          อนึ่ง ถ้าหากผู้ต้องพิทักษ์ทรัพย์เด็ดขาดเป็นห้างหุ้นส่วน บริษัท นิติบุคคล ก็ให้แจ้งให้นายทะเบียนหุ้นส่วนบริษัท ทราบด้วยอีกแห่งหนึ่ง”


ข้อ ๘ ให้ยกเลิกความในข้อ 41 วรรคสอง แห่งระเบียบกระทรวงยุติธรรม ว่าด้วยการบังคับคดีล้มละลายและการชําระบัญชี พ.ศ. 2520 ทั้งหมด


ข้อ ๙ ให้ยกเลิกความในข้อ 53 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน 

          “ข้อ 53 เมื่อศาลได้มีคําสั่งคําขอรับชําระหนี้แล้ว ให้เจ้าพนักงาน พิทักษ์ทรัพย์แจ้งคําสั่งศาลให้เจ้าหนี้ ลูกหนี้ หรือผู้โต้แย้งทราบโดยไม่ชักช้า”


ข้อ ๑๐ ให้ยกเลิกความในข้อ 54 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน 

          “ข้อ 54 ทรัพย์สินของลูกหนี้ที่ได้ยึดมานั้นให้เจ้าพนักงานพิทักษ์ทรัพย์ ขายทอดตลาดหรือขายโดยวิธีอื่นใด โดยปฏิบัติตามมาตรา 123 แห่งพระราช บัญญัติล้มละลาย พุทธศักราช 2483 หรือให้เจ้าพนักงานบังคับคดีขายทอดตลาดแทน ตามแบบ ล. 32 ก็ได้”


ข้อ ๑๑ ให้ยกเลิกความในข้อ 56 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน

          “ข้อ 56 การที่เจ้าพนักงานพิทักษ์ทรัพย์จะโอนกรรมสิทธิ์ หรือ ทรัพย์สินอันเกี่ยวกับที่ดินของผู้ล้มละลายนั้น ให้เจ้าพนักงานพิทักษ์ทรัพย์แจ้ง เจ้าพนักงานที่ดินจัดการโอน


ข้อ ๑๒ ให้ยกเลิกความในข้อ 58 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน 

          “ข้อ 58 ถ้าบุคคลที่ได้รับแจ้งความตามข้อ 57 ปฏิเสธหนี้ ให้เจ้าพนักงานพิทักษ์ทรัพย์สอบสวนและทําความเห็น เมื่อเห็นว่าบุคคลนั้นไม่ได้เป็นหนี้ ก็ให้จําหน่ายชื่อออกเสียจากบัญชีลูกหนี้และแจ้งให้บุคคลนั้นทราบตามแบบ ล. 25 แต่ถ้าเห็นว่าบุคคลนั้นเป็นหนี้เท่าใด ก็ให้แจ้งจํานวนหนี้เป็นหนังสือยืนยันไปยังบุคคล ที่จะต้องรับผิดนั้นตามแบบ ส. 36


ข้อ ๑๓ ให้ยกเลิกความในข้อ 68 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน 

          “ข้อ 68 เมื่อพ้นระยะเวลาสิบวันนับแต่วันได้ทราบคําสั่งของ เจ้าพนักงานพิทักษ์ทรัพย์แล้วไม่มีผู้ใดยื่นคําร้องคัดค้านคําสั่งนั้น ให้เจ้าพนักงาน พิทักษ์ทรัพย์ดําเนินการขายทรัพย์ที่งดไว้ หรือแจ้งให้เจ้าพนักงานบังคับคดีดําเนินการ ขายทรัพย์ที่งดไว้ หรือถอนการยึดมอบทรัพย์คืนให้แก่เจ้าของต่อไป แล้วแต่กรณี”


ข้อ ๑๔ ให้ยกเลิกความในข้อ 75 วรรคสอง แห่งระเบียบกระทรวง ยุติธรรม ว่าด้วยการบังคับคดีล้มละลายและการชําระบัญชี พ.ศ. 2520 ทั้งหมด 


ข้อ ๑๕ ให้ยกเลิกความในข้อ 76 วรรคสอง แห่งระเบียบกระทรวง ยุติธรรม ว่าด้วยการบังคับคดีล้มละลายและการชําระบัญชี พ.ศ. 2520 ทั้งหมด


ข้อ ๑๖ ให้ยกเลิกความในข้อ 83 วรรคสอง วรรคสาม วรรคสี่ และ วรรคห้า แห่งระเบียบกระทรวงยุติธรรม ว่าด้วยการบังคับคดีล้มละลายและการชําระ บัญชี พ.ศ. 2520 และให้ใช้ความต่อไปนี้แทน

          “เมื่อมีผู้นําเงินมาชําระ หรือนําส่งในคดี จะเป็นเงินสด เช็ค ดร๊าฟท์ หรือตั๋วเงินก็ดี ให้เจ้าพนักงานพิทักษ์ทรัพย์ผู้ได้รับมอบหมายให้ดําเนินการ ในเรื่องนั้น จดรายงานการรับเงินนั้น โดยละเอียดว่าเป็นเงินประเภทใด ในคดีใด ของผู้ใด จํานวนเงินเท่าใด และมีเงื่อนไขอย่างไรหรือไม่ แล้วนําผู้ชําระหรือผู้นํา ส่งเงินพร้อมกับสํานวนและรายงานดังกล่าวไปส่งที่กองคลัง เพื่อที่กองคลังจะได้รับเงิน และออกใบรับเงินให้ โดยให้เจ้าพนักงานพิทักษ์ทรัพย์ลงนามในใบรับเงิน ตามแบบ ล. 47 ร่วมกับผู้อํานวยการกองคลังหรือผู้ที่ได้รับมอบหมาย ใบรับเงินให้มีสําเนา สามฉบับต้นฉบับมอบให้ผู้ชําระหรือนําส่งเงิน ส่วนสําเนากองคลังเก็บไว้ฉบับหนึ่ง รวมสํานวนไว้ฉบับหนึ่ง อีกฉบับหนึ่งคงไว้เป็นต้นขั้ว

          เมื่อผู้อํานวยการกองคลังเห็นสมควรรับเงินเป็นเช็ค ให้จดเลขหมายเช็คในใบรับเงินด้วย

          ในกรณีจะต้องตอบรับเงินจากผู้ส่งเงิน ให้ผู้อํานวยการกองคลัง หรือผู้ที่ได้รับมอบหมายเป็นผู้ตอบรับเงินพร้อมกับส่งใบรับเงิน

          ในการจ่ายเงินนั้น ให้ผู้ขอรับเงินยื่นคําขอรับเงินต่อเจ้าพนักงาน พิทักษ์ทรัพย์ผู้มีหน้าที่ดําเนินการในเรื่องนั้น เมื่อได้รับคําสั่งให้จ่ายเงินได้แล้ว ให้ ผู้นั้นทําใบรับเงินตามแบบ ล. 48 ที่กองคํานวณและเฉลี่ยทรัพย์ และให้กองคลัง จัดทําใบสั่งจ่ายเงิน ตามแบบ ล. 42 แล้วจ่ายเงินให้แก่ผู้ขอรับเงินนั้น ถ้ามีเหตุสงสัยว่าผู้ขอรับเงินมิใช่เป็นผู้มีส่วนได้เสียอันแท้จริง ผู้อํานวยการกองคลัง อาจสั่งให้ผู้ขอรับเงินหาผู้มารับรองจนเป็นที่พอใจก่อนก็ได้ และถ้าเป็นการมอบฉันทะ หรือมอบอํานาจให้ตัวแทนมารับเงินแล้ว อาจสั่งให้ตัวการมารับเองก็ได้”


ข้อ ๑๗ ให้ยกเลิกความในข้อ 85.3 แห่งระเบียบกระทรวงยุติธรรม ว่าด้วยการบังคับคดีล้มละลายและการชําระบัญชี พ.ศ. 2520 และให้ใช้ความ ต่อไปนี้แทน

          “85.3 ปิดไว้ ณ สํานักงานหนึ่งฉบับ”


ข้อ ๑๘ ให้ยกเลิกความในข้อ 88 วรรคหนึ่ง แห่งระเบียบกระทรวง ยุติธรรม ว่าด้วยการบังคับคดีล้มละลายและการชําระบัญชี พ.ศ. 2520 และให้ใช้ ความต่อไปนี้แทน

          “ข้อ 88 บรรดาคําร้องและคําขอ ที่ยื่นต่อเจ้าพนักงานพิทักษ์ทรัพย์ ให้ใช้กระดาษแบบพิมพ์ตามที่กรมบังคับคดีได้จัดไว้ ให้เจ้าหน้าที่ซึ่งมีหน้าที่รับคํา คู่ความและเอกสารตรวจดูว่าได้เสียค่าธรรมเนียมครบถ้วนแล้วจึงรับไว้


ข้อ ๑๙ ให้ยกเลิกความในข้อ 91 วรรคหนึ่ง วรรคสอง และวรรคสาม แห่งระเบียบกระทรวงยุติธรรม ว่าด้วยการบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน

          “ข้อ 91 การส่งคําคู่ความ หรือเอกสารอื่นใดเกี่ยวกับคดีล้มละลายตามปกติให้เจ้าพนักงานพิทักษ์ทรัพย์ขอให้พนักงานเดินหมาย กรมบังคับคดี เป็นผู้ส่ง แต่ในกรณีรีบด่วนเจ้าพนักงานพิทักษ์ทรัพย์อาจให้พนักงานเจ้าหน้าที่ในกอง ของตนเองเป็นผู้ส่งก็ได้ ในกรณีผู้รับมิได้อยู่ในเขตกรุงเทพมหานครให้สํานักงาน บังคับคดีจังหวัดเป็นผู้ส่งหรือจะส่งทางไปรษณีย์ลงทะเบียนตอบรับก็ได้ แล้วแต่ เจ้าพนักงานพิทักษ์ทรัพย์จะเห็นสมควร”


ข้อ ๒๐ ให้ยกเลิกความในข้อ 92 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน 

          “ข้อ 92 ในกรณีเจ้าพนักงานพิทักษ์ทรัพย์เป็นผู้ยึดหรืออายัด หรือขายทรัพย์เองให้ปฏิบัติตามระเบียบกระทรวงยุติธรรม ว่าด้วยการบังคับคดีของ เจ้าพนักงานบังคับคดี พุทธศักราช 2522 โดยอนุโลม ค่าป่วยการและค่าพาหนะ ในการนี้ให้เบิกจ่ายจากเงินในคดีล้มละลายเรื่องนั้นๆ โดยอนุโลมตามหลักเกณฑ์ ในกฎกระทรวง ฉบับที่ 7 (พุทธศักราช 2502) ออกตามความในพระราชบัญญัติ ให้ใช้ประมวลกฎหมายวิธีพิจารณาความแพ่ง พ.ศ. 2477”


ข้อ ๒๑ ให้ยกเลิกความในข้อ 43 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 ทั้งหมด


ข้อ ๒๒ ให้ยกเลิกความในข้อ 56 วรรคหนึ่ง แห่งระเบียบกระทรวง ยุติธรรม ว่าด้วยการบังคับคดีล้มละลายและการชําระบัญชี พ.ศ. 2520 และให้ใช้ ความต่อไปนี้แทน

          “ข้อ 96 เมื่ออธิบดีกรมบังคับคดี หรือเจ้าพนักงานพิทักษ์ทรัพย์ หรือหัวหน้าสํานักงานบังคับคดีจังหวัด ซึ่งห้างหุ้นส่วนหรือบริษัทนั้น มีสํานักงาน ใหญ่อยู่ในเขตจังหวัดของตนได้รับหมายศาลตั้งให้เป็นผู้ชําระบัญชีห้างหุ้นส่วนหรือ บริษัท ให้ผู้ชําระบัญชีสั่งให้ผู้ขอหมายวางเงินประกันค่าใช้จ่ายไว้ตามแต่จะเห็นสมควร และภายในสิบสี่วัน นับแต่วันได้รับคําสั่งศาล”


ข้อ ๒๓ ให้ยกเลิกความในข้อ 120 แห่งระเบียบกระทรวงยุติธรรม ว่าด้วย การบังคับคดีล้มละลายและการชําระบัญชี พ.ศ. 2520 และให้ใช้ความต่อไปนี้แทน

          “ข้อ 120 การแบ่งหน้าที่ระหว่างส่วนราชการภายในของกรม บังคับคดีเกี่ยวด้วยการบังคับคดีล้มละลายและการชําระบัญชีห้างหุ้นส่วนบริษัทให้อยู่ ในอํานาจของอธิบดีกรมบังคับคดี ที่จะพิจารณาสั่งหรือวางระเบียบปฏิบัติเป็นการภายใน ทั้งนี้ ต้องอยู่ในขอบเขตแห่งกฎหมาย ตลอดจนให้มีอํานาจวินิจฉัยชี้ขาดข้อขัดข้อง หรือข้อขัดแย้ง”


ข้อ ๒๔ ความในข้อ 14 และข้อ 15 ไม่ใช้บังคับแก่บรรดาคดีล้มละลาย ที่ยังไม่ถึงที่สุดในวันเปิดทําการของศาลล้มละลายกลาง ซึ่งไม่ได้โอนมาพิจารณา ในศาลล้มละลายกลาง หรือคดีที่อยู่ระหว่างปฏิบัติการของเจ้าพนักงานพิทักษ์ทรัพย์ ในวันเปิดทําการของศาลล้มละลายกลาง และให้ใช้ระเบียบกระทรวงยุติธรรม ว่าด้วย การบังคับคดีล้มละลาย และการชําระบัญชี พ.ศ. 2520 ที่ใช้อยู่ในขณะนั้นมาใช้ บังคับแก่คดีดังกล่าว


ผู้มีอํานาจลงนาม - ประกาศ ณ วันที่ 11 มกราคม พ.ศ. 2544

 

สุทัศน์ เงินหมื่น

รัฐมนตรีว่าการกระทรวงยุติธรรม